Paringu esitamise vorm

## Päringu esitamine

Päringuid HIS andmestikesse saab esitada enamuse atribuutide (=veergude, väljade) järgi, nii täpselt kui ka ligikaudselt. Otsinguks numbriliste atribuutide põhjal saab ette anda väärtuste vahemiku. Tingimusi saab lisada, kombineerides neid "ja" või "või" loogikaga, ning kustutada. Päring säilib ka pärast selle jõustamist, ja tulemuste põhjal võib seda täpsustada.
PS Kui päritav kiht on kaardil valimata, antakse sellekohane hoiatus.

Päringu esitamise vorm koosneb (ülalt alla) järgnevatest komponentidest:

Päringu vorm

- Päringutingimuste kombineerimise raadionupp võimaldab valida kahe valiku: Ja ja Või vahel. Järnevates lahtrites määratud päringutingimused kombineeritakse omavahel selle raadionupuga määratud tingimuse alusel vastavalt Boole loogika reeglitele.
- Otsitav väli määrab andmebaasi välja (veeru) nime, mida võrreldakse päringutingimusega. Ripploendibokis on loetletud kõik antud päringu seisukohalt mõtet omavad väljad.
- Operaatori ripploendiboksist saab valida päringutingimusele sobiva võrdlusoperaatori. Valikuteks on:
  - = — päringuvastusesse lülitatakse kirjed, kus päringutingimuseks oleva välja sisu võrdub allpoolmääratava tingimusega. Tekstiliste andmete korral toimub range võrdlus, mis on tõstutundlik.
  - < — päringuvastusesse lülitatakse kirjed, kus päringutingimuseks oleva välja sisu on väiksem kui allpoolmääratava tingimus.
  - > — päringuvastusesse lülitatakse kirjed, kus päringutingimuseks oleva välja sisu on suurem kui allpoolmääratava tingimus.
  - ~ — ligikaudne otsing. Päringuvastusesse lülitatakse need kirjed, kus tingimus sisaldub päringutingimuseks oleva välja sisus. Näiteks kui tingimus on maja, siis KalaMajaTaga lülitatakse päringuvastusesse, kuid kalakajaka mitte. See operaator on kasutatav ainult tekstitüüpi väljade puhul ja toimib tõstutundetult (ei erista suur- ja väiketähti).
  - <> — päringuvastusesse lülitatakse kirjed, kus päringutingimuseks oleva välja sisu ei võrdu allpoolmääratava tingimusega. Analoogiliselt = operaatoriga toimub range võrdlus.

- Tingimus on plokk, kus tingimus eelnevate valikute alusel kokku pannakse. Päringutingimus võib olla antud kahel viisil, mida saab valida raadionupu abil:
  - Päringutingimuse aluseks olevat välja võrreldakse konstandiga. Vastav väärtus tuleb sisestada tekstiväljale (arv- ja tekstitüüpi väärtused) või valida ripploendiboksist (loendustüüpi väärtused).
  - Päringutingimuse aluseks olevat välja võrreldakse andmebaasi mõne teise välja sisuga, ripploendiboksist saab valida vastava välja nime.
  Tähelepanu! Kui ühtki tingimust ei ole määratud, tuleb päringu vastusesse terve andmestik.
- Päringutingimuste määramise osa lõpus on nupud
  - Lisa, mis lisab tingimuse päringutingimuste hulka, kasutades ülevalpool määratud kombineerimisoperaatorit ja
  - Eemalda, mis kustutab tingimusteloendist valitud rea.
- Koostatud päring on näha loendiboksis Koostatud päring, kus iga rida vastab ühele päringutingimusele, kuvatakse ka päringutingimuste kombineerimise operaatorid (JA, VõI).
- Jaotises Otsinguala seadmine kuvatakse ja seatakse otsinguala. Ala saab seada
  - lohistades kaardil hiirt, hoides all paremat klahvi,
  - klikkides paremat hiireklahviga nurgapunktid,
  - sisestades pakutud väljadele kuni neli nurgakoordinaati,
  - laadides ala üles failist.
  Tähelepanu! Kui otsinguala ei ole piiritletud, lülitatakse päringu vastusesse kirjed üle terve kaardi.
- Päringuvormis võib kohe ette anda välja, mille alusel esmaselt sorteeritakse tulemusloend. Ripploendiboksis on toodud võimalikud valikud (samad väljad, mida saab lülitada päringutingimusse ), mille seast võib valida päringuvastuse sorteerimisel kasutatava välja.
- Lõpuks saab tellida päringutulemuse vormingu kas
  - ekraanil esitamiseks
  - mahalaadimiseks csv failina
  - mahalaadimiseks shape failina
  - Mõõtealade päringuvormil on veel kaks vormingut : metaandmestik (sama mis siin : Mõõtealade metaandmed ) ja mtx, mis on mõõdistus- ja andmetöötlustarkvarade mõõtealade haldussüsteemi failiformaat.

Kui päring on koostatud, siis tuleb selle teele saatmiseks vajutada nuppu Saada.

Kui päringu vastus on tellitud ekraanile (vaikimisi), siis tulemuseks saadud kirjed kuvatakse loendina kõrvalolevasse paneeli.

Nupp Puhasta taastab päringuvormi algseisu.